
«Երիտասարդ երկրապահ» կազմակերպության ղեկավար Վաչիկ Հովսեփյանը տեղյակ չէ, թե ինչու իր ենթական՝ Գորիսի երիտասարդ երկրապահների կառույցի ղեկավար Տիգրան Խաչատրյանը բանակում չի ծառայել:


2004-ին Երկրապահ կամավորականների միության կազմում ստեղծված երիտասարդական կառույցը նպատակ է հռչակել՝ պատանիների մեջ հայրենասիրական ոգի դաստիարակել եւ նախապատրաստել նրանց զինվորական ծառայության:


Սակայն կազմակերպության՝ Գորիսի քաղաքային մասնաճյուղի ղեկավար, 21-ամյա Տիգրան Խաչատրյանը (Սյունիքի մարզպետ Սուրիկ «Լիսկա» Խաչատրյանի որդին) ոչ միայն բանակում չի ծառայել, այլեւ չափահաս դառնալուց ի վեր երկու անգամ դատարանի վճռով կալանավորվել է (առաջին անգամ 2013-ի ամռանը՝ Ավետիք Բուդաղյանի սպանելու մեղադրանքով, երկրորդ անգամ 2015-ի հուլիսին՝ իր համաքաղաքացի Հարություն Զաքարյանին ծանր մարմնական վնասվածք հասցնելու մեղադրանքով) :


Կառույցի ղեկավար Վաչիկ Հովսեփյանը iLur.am-ի հետ զրույցում  Տիգրան Խաչատրյանին նկարագրեց ամենադրական գույներով:  


«Մենակ մի բան ասեմ՝ որպես կառույցի անդամ, լավից բացի իրա մասին ուրիշ ոչ մի բան չեմ կարա ասեմ, անկեղծ: Թե իրա պահվածքով, թե իրա աշխատանքով», - ասաց նա:


Պարոն Հովսեփյանը, սակայն, այդպես էլ չկարողացավ մտաբերել մի դրվագ Խաչատրյանի գործունեությունից, որը նպաստած կլիներ նրա մասին նման դրական կարծիքի ձեւավորմանը: Նույն կերպ, «Երիտասարդ երկրապահի» ղեկավարը չմանրամասնեց, թե ինչի համար է 21-ամյա Տիգրանը ԵԿՄ նախագահից մեդալ ստացել: «Լավ աշխատանքի համար», - ասաց նա:


Վաչիկ Հովսեփյանը նշեց նաեւ, որ չգիտի, թե ինչու Տիգրան Խաչատրյանը բանակում չի ծառայել, ասաց, որ նրա առողջական խնդիրներն իրեն չեն հետաքրքրում,  իսկ այն, որ Խաչատրյանը մեղադրվում է ծանր հանցանքի մեջ, դա եւս «իր գործը չէ»: «Ոչ մեկ չի կարա ասի, թե քո իմացած մարդը վաղը ինչ կարա անի կամ ինչ չի կարա անի», - ասաց Հովսեփյանը:


Ըստ երիտասարդ երկրապահների ղեկավարի, պարտադիր չէ ծառայած լինել՝ ԵԿՄ-ում պաշտոն զբաղեցնելու համար: Նրա խոսքով, «Երկրապահ»-ում բազմաթիվ մարդիկ կան, որ բանակում չեն ծառայել: Եզրափակելով զրույցը՝ Վաչիկ Հովսեփյանը վստահ շեշտեց նաեւ մի բան. «Սուրիկ Խաչատրյանը կապ չունի, որ Տիգրանը կառույցի ղեկավար ա»: 





«Երիտասարդ երկրապահ» կառույցի ղեկավար Վաչիկ Հովսեփյանը: 
